SKRIFTLIG FORESPØRGSEL P-2338/02

af Herbert Bösch (PSE) til Kommissionen

(22. juli 2002)

Om: Svage punkter i Kommissionens finanskontrol og bogholderi

Finance safeguards are 'seriously weak', says chief auditor sådan lyder en overskrift i ugemagasinet European Voice af 4. juli 2002. Ifølge artiklen skal Jules Muis, generaldirektør og leder af Kommissionens interne revisionstjeneste, have rettet en skarp kritik mod Kommissionens bogføringssystem. Han skal endvidere have kritiseret, at Kommissionen er veget uden om at oprette en central kontrolstilling, og at dette skulle have hindret en klar ansvarsfordeling.

Kan Kommissionen sende mig en kopi af Jules Muis' skrivelse, som European Voice citerer lange passager fra?

Kan Kommissionen også sende mig en kopi af svaret fra budgetgeneraldirektøren?

Er Kommissionen enig med mig i, at Jules Muis' kritik i vidt omfang er identisk med de kritiske udtalelser af Marta Andreasen, der derpå blev fyret fra sit job som regnskabsfører i Kommissionen?

Kan Kommissionen oplyse, hvornår Michaele Schreyer har fulgt Budgetkontroludvalgets opfordring (skrivelse fra Diemut Theato til Michaele Schreyer af 6. juni 2002), og har bedt Marta Andreasen forelægge sine kritikpunkter skriftligt for videresendelse til Parlamentet?

Svar afgivet på Kommissionens vegne af Neil Kinnock

(14. november 2002)

Det brev, som det ærede medlem henviser til, var baseret på de foreløbige resultater af et revisionsarbejde, der endnu ikke var afsluttet, og brevet burde derfor, ifølge sædvanlig praksis i institutioner af enhver art, ikke have været udbredt uden for institutionen. Hverken finansforordningen eller de relevante faglige standarder for intern revision taler for, at foreløbige resultater af internt revisionsarbejde udbredes uden for institutionen. Formålet er at beskytte forholdet mellem den interne revisor og den reviderede tjeneste, som er vigtig, hvis den interne revision skal fungere tilfredsstillende. Det ville derfor ikke være korrekt af Kommissionen at viderebringe oplysninger, som den ikke finder det korrekt, at andre viderebringer.

I overensstemmelse med finansforordningens bestemmelser modtager Europa-Parlamentet regelmæssigt rapporter fra den interne revisor, hvori der gives en kortfattet redegørelse for resultater, henstillinger og opfølgning.

De interne noter, som det ærede medlem henviser til, var et led i forberedelsen af den aktivitetsrapport og erklæring, som årligt fremsættes af generaldirektøren for budget. Som det ærede medlem vil have bemærket, indeholder budgetgeneraldirektørens årlige aktivitetsrapport og erklæring, såvel som den interne revisors årsberetning begge sendt til Parlamentet en række henvisninger til problemer i Kommissionens regnskabssystem, som tidligere er blevet påpeget af Revisionsretten og Kommissionen, og som derfor nu søges afhjulpet gennem de igangværende reformer.

Under et møde for nylig i Parlamentets Budgetkontroludvalg, hvori den budgetansvarlige kommissær og et medlem af EF's Revisionsret deltog, sagde den interne revisor, at alle parter efter hans opfattelse havde klart konvergerende synspunkter for så vidt angår disse problemer. Dette bekræftedes af de udtalelser, som de forskellige parter kom med under mødet.

Den budgetansvarlige kommissær sendte den 29. maj 2002 et brev til Marta Andreasen, hvori hun opfordrede denne til at fremsætte sin kritik skriftligt og til at redegøre nærmere for en bestemt af sine påstande. Dette afviste Marta Andreasen udtrykkeligt i en e-mail dateret den 30. maj.